

**DEJAVNOSTI**

**VELIKONOČNI MARATON**

Cilj:

* Usvajanje osnovnih gibalnih konceptov: zavedanje prostora – kje se telo giblje, načina – kako se telo giblje, spoznavanje različnih položajev in odnosov med lastnim telesom in med predmeti.

Sredstva - kaj potrebujemo?

* Kuhalnice za vse udeležence;
* Plastična jajca – če le teh nimate, lahko uporabite pink-ponk žogice, zmečkan papir itd. (karkoli najdete doma).

Potek dejavnosti:

* Vsak udeleženec igre dobi kuhalnico in jajce,
* Skupaj določite start in cilj,
* Na znak udeleženci tekme poskusijo čim hitreje prinesti jajce na kuhalnice od začetne točke do konca.

Nasvet za starše:

Če vam bo igra všeč, bo hitro postala prelahka. Da bo še zabavnejša, lahko na pot postavite ovire. Na primer: kocke, med katerimi morajo udeleženci tekme vijugati (voziti slalom); škatle, ki jih morajo prestopiti; stole, pod katerimi se morajo plaziti itd.

Za nasvet vprašajte še otroke, oni imajo vedno najboljše ideje.

**SPOMIN**

Cilj:

* Otrok zaznava prirejanje in prireja 1 – 1.

Sredstva - kaj potrebujemo?

* Papir,
* Barvice ali flumastre,
* Škarje.

Potek dejavnosti:

* Na papir narišete enake pravokotnike;
* Skupaj z otroki jih izrežete po črti;
* Na njih narišete velikonočno jajce, ki ga skupaj o otroki pobarvate;
* Pravokotnik z jajcem s škarjami prerežete na pol in tako ustvarite pare za igro spomin;
* Igra SPOMIN naj se začne – vem, da pravila poznate že vsi, tako starši kot otroci ☺

Nasvet za starše:

Igro spomin poznate vsi in verjamem, da se jo igrate tudi doma. Vendar pa, kadar igro izdelamo skupaj z otroki, se jo otroci še raje igrajo in so na njo ponosni.

**VELIKONOČNA SESTAVLJANKA**

Cilj:

* Otrok manjše dele sestavlja v celoto.

Sredstva - kaj potrebujemo?

* Papir,
* Barvice ali flumastre,
* Škarje.

Potek dejavnosti:

* Na papir tako kot pri prejšnji dejavnosti narišete velikonočna jajca in jih skupaj z otroki pobarvate;
* Nato jih izrežete v pravokotnike;
* Pravokotnike z narisanim jajcem narežete na več delov (primer na sliki) in jih ponudite otrokom, da jih poskusijo sestaviti v celoto.

Nasvet za starše:

Za to dejavnost je mogoče bolj primeren trši papir ali karton, zato da bo sestavljanka »zdržala« dalj časa.

Sličice izrežite različno: eno na dva dela, drugo na tri… Tako bo tudi sestavljanje različno zahtevno.

****VELIKONOČNI PAPIRNATI PIRHI**

Cilj:

* Spodbujanje splošne ustvarjalnosti.

Sredstva - kaj potrebujemo?

* Papir ali karton,
* Škarje,
* Barve, barvice, flumastre…
* Barvni papir,
* Lepilo,
* Zaščito za mizo.

Potek dejavnosti:

* Z otroki iz kartona ali papirja izrežete jajce;
* Barvni papir natrgate ali narežete na majhne koščke;
* Na mizo pripravite ves ostali material;
* Izrezane jajce okrasite s ponujenim materialom: lepite koščke papirja, barvate, delate odtise…

Nasvet za starše:

Naj bo to dejavnost, kjer bodo otroci skupaj z vami prebudili domišljijo. Naj lepijo, barvajo, trgajo, kakorkoli želijo. V tem zelo uživajo! Preverjeno☺

Z nastalimi izdelki lahko okrasite vaš dom. Če na jajcih naredite še luknjico ter skoznjo napeljete vrvico in na sprehodu naberete še veje za v vazo, lahko nastane čudovita velikonočna dekoracija.